Diogo Jota

Diogo Jota tai pelkkä Jota (oik. Diogo José Teixeira da Silva, 4. joulukuuta 1996 Massarelos – 3. heinäkuuta 2025 Palacios de Sanabria) oli portugalilainen jalkapalloilija, jonka viimeiseksi jäänyt seura oli Englannin Valioliigassa pelaava Liverpool. Oikeajalkainen Jota oli pelipaikaltaan hyökkääjä.
Seurajoukkueura.
Jota siirtyi Paços Ferreiraan vuonna 2013 Gondomar SC:n juniorijoukkueesta. Hän teki debyyttinsä seuran edustusjoukkueen paidassa Primeira Ligassa helmikuussa 2015 Vitória Guimarãesia vastaan. Jota pelasi kaudella 2014–2015 kymmenen ottelua tehden niissä kaksi maalia. Seuraavalla kaudella hän teki 31 ottelussa 12 maalia.
Heinäkuussa 2016 Jota siirtyi Espanjan Primera Divisiónin Atlético Madridiin. Atlético lainasi hänet seuraavaksi kaudeksi FC Portoon, jossa hän teki 27 ottelussa kahdeksan ja syötti seitsemän maalia. Mestarien liigassa hän pelasi kahdeksan ottelua ja teki yhden maalin.
Atlético lainasi Jotan kaudeksi 2017–2018 Englannin mestaruussarjassa pelanneeseen Wolverhamptoniin. Hän teki 44 ottelussa 17 maalia Wolvesin noustessa Valioliigaan. Kesällä 2018 hän siirtyi pysyvästi Wolverhamptoniin 14 miljoonan euron siirtosummalla. Avauskaudellaan Valioliigassa hän teki 33 ottelussa yhdeksän ja syötti viisi maalia. Kaudella 2019–2020 hän pelasi Valioliigassa 34 ottelua, joissa hän teki seitsemän maalia ja syötti yhden. Samalla kaudella hän teki Eurooppa-liigan karsinnoissa kuudessa ottelussaan kolme maalia ja varsinaisessa Eurooppa-liigassa, jossa Wolverhampton ylsi puolivälieriin, kahdeksassa ottelussa kuusi maalia, jotka syntyivät hattutemppuina kotiotteluissa Beşiktaşia ja Espanyolia vastaan.
Syyskuussa 2020 Jota siirtyi Liverpooliin 45 miljoonan euron siirtokorvauksella. Debyyttikaudellaan seurassa hän viimeisteli 19 valioliigaottelussa yhdeksän maalia. Mestarien liigan yhdeksässä ottelussa maaleja syntyi neljä. Kaudella 2021–2022 hän teki pelaamissaan 35 valioliigaottelussa 15 maalia ja antoi kuusi maalisyöttöä. Mestarien liigan 11 ottelussa hän teki yhden ja syötti kaksi maalia. Tappiollisessa loppuottelussa hän tuli vaihdosta kentälle. Hän pelasi Liverpoolin voittamissa FA Cupin ja liigacupin loppuotteluissa. Kaudella 2022–2023 hän pelasi 22 valioliigaottelua, joissa teki seitsemän ja syötti neljä maalia. Mestarien liigassa hän antoi neljä maalisyöttöä pelaamissaan kuudessa ottelussa. Kaudella 2023–2024 hän pelasi 21 valioliigaottelua, joissa hän teki kymmenen ja syötti kolme maalia. Eurooppa-liigassa hän pelasi viisi ottelua ja teki niissä kolme maalia. Liverpoolin mestaruuteen päättyneellä valioliigakaudella 2024–2025 hän pelasi 26 ottelua, joista avauskokoonpanossa 14. Hän teki kuusi maalia ja antoi neljä maalisyöttöä. Mestarien liigassa hän pelasi neljä ottelua. Hän pelasi tappiollisessa Liigacupin loppuottelussa. 
Maajoukkueura.
Jota edusti Portugalia nuorten maajoukkueissa. Vuonna 2015 hän debytoi Portugalin alle 21-vuotiaiden maajoukkueessa. Hän pelasi kaksi ottelua ikäluokan EM-kilpailuissa 2017. Portugalin A-maajoukkueessa Jota pelasi ensimmäisen kerran marraskuussa 2019 tullessaan vaihdosta kentälle EM-karsintaottelussa Liettuaa vastaan. Kolme päivää myöhemmin hän pääsi vaihdosta kentälle myös EM-karsintaottelussa Luxemburgia vastaan. Ensimmäisen maaottelumaalinsa hän viimeisteli Kansojen liigan ottelussa Kroatiaa vastaan syyskuussa 2020. Hän pelasi kesälle 2021 siirretyissä EM-kilpailuissa Portugalin kaikki neljä ottelua ja teki maalin alkulohko-ottelussa Saksaa vastaan. Hän joutui jäämään pohjelihasvamman vuoksi sivuun MM-kilpailuista 2022. EM-kilpailuissa 2024 hän tuli vaihdosta kentälle kahdessa alkulohko-ottelussa ja neljännesvälieräottelussa.
Jota pelasi 49 A-maaottelua, joissa 24 kertaa avauskokoonpanossa, ja teki niissä 14 maalia. Hän teki kaksi maalia yhdessä ottelussa lokakuussa 2020 Kansojen liigan ottelussa Ruotsia vastaan, maaliskuussa 2021 MM-karsintaottelussa Serbiaa vastaan ja syyskuussa 2023 EM-karsintaottelussa Luxemburgia vastaan.
Yksityiselämä.
Jota kuoli 3. heinäkuuta 2025 auto-onnettomuudessa Zamoran maakunnassa, Espanjassa. Onnettomuudessa kuoli myös hänen veljensä André Silva (s. 2000). Espanjan poliisi vahvisti onnettomuuden aiheutuneen auton renkaan puhkeamisesta heidän ohittaessaan toista ajoneuvoa tiellä. Auto suistui pois tieltä, mikä aiheutti auton syttymisen palamaan. Ensiapu vahvisti molempien veljesten menehtyneen onnettomuuspaikalle ennen viranomaisten saapumista. Tulipalo ehti levitä myös lähimaastoon, ennen kuin se saatiin sammutettua. Jota oli kaksi viikkoa ennen kuolemaansa avioitunut pitkäaikaisen naisystävänsä kanssa. Heillä oli kolme yhteistä lasta.